钦定古今图书集成/理学汇编/文学典/第066卷 > 张秉
## 钦定古今图书集成/理学汇编/文学典/第066卷 > 张秉

按《宋史》本传：“秉字孟节，歙州新安人。父谔，字昌言，南
唐秘书丞，通判鄂州。宋师南伐，与州将许昌裔叶议
归款，太祖召见，劳赐良厚，授右赞善大夫。蜀平，选知
阆州。太平兴国中，即除西川转运副使。先是，土人罕
习舟楫，取峡江中竞渡者给漕运役，覆溺常十四五。
谔建议置威櫂军，分隶管勾，自是无覆舟之患。累迁”
荆湖、江、浙等道制置茶盐副使，卒。秉举进士。仪状丰
丽，属词敏速，善书翰。太宗喜之，擢寘甲科。解褐将作
监丞、通判宣州。迁监察御史。深为宰相赵普所器，以
弟之子妻之。会有荐其才，得知郑州。召还，直昭文馆，
迁右司谏。会以赵昌言为制置茶盐使，秉与薛映副
之。入为右计司、河南西道判官，俄换盐铁判官、度支
员外郎、知制诰，判吏部铨、知审官院。唐朝故事，南省
首曹罕兼掌诰，多退为行内诸曹郎。至是用此制。其
后进改，多优迁首曹，遂隳旧制矣。迁工部郎中，依前
知制诰。真宗嗣位，进秩兵部郎中、判昭文馆。时草《叙
用官制》，有“顷因微累，谪于遐荒”之语，上览之曰：“若此，
则是先朝失刑矣。”遂除秉左谏议大夫，连知颍、襄二
州，徙凤翔府。诉以母老贫窭，诏给装钱，未行，改江陵。
丁母忧，起复，知河南府。景德初，徙河阳，换澶州。车驾
将幸河上，又徙知滑州。道出韦城，秉迎谒境上，俾预
从官侍食，遣与齐州马应昌、濮州张晟往来河上，部
丁夫凿凌，以防契丹南渡。召归阙，复拜吏部铨，拜工
部侍郎、同知审官院、通进银台司，纠察在京刑狱。复
与周起同试东封路，“服勤辞学、经明行修举人。”出知
永兴军府，会祀汾阴，为东京留守判官，转礼部侍郎，
加枢密直学士，复知并州。将行，恳求御诗为饯，上为
作五言赐之。徙相州。九年，复纠察在京刑狱，暴疾卒。
秉典藩府，无显赫誉，及再至太原，临事少断，多与宾
佐博奕。虽久践中外，然无仪检，好谐戏，人不以宿素
称之。好饬衣服，洁馔具，每公宴及朋友家集会，多自
挈肴膳而往。家甚贫，常质衣以给费焉。